福嚴
作者：張孝祥
朝代：宋

paragraphs: 行行山益高，所見益以奇。
煮茶南臺寺，更上千級梯。
道傍古時松，閲世心已灰。
不與歲月競，况受霜雪威。
路回聞鐘聲，寶剎隠翠微。
排空寫金碧，刓石著栱枅。
門前兜率橋，劫火昔所遺。
神龍厭庳陋，一炬然枯萁。
譚笑舊觀還，殿柱百尺圍。
老禪七十餘，高與此山齊。
大屋貯龍象，空巖走金犀。
齋盂細細參，至味無鹽醯。
頗聞三生藏，中有萬寶齎。
佛牙舍利湧，貝葉旁行稀。
剖蚌慈相尊，破匣血縷飛。
稽首所願觀，爲洗往昔非。
却尋上山路，擬看浴日池。
急雨忽留人，吾其具少須之。